निर्वाचन आयोगले आचारसंहिता मिच्न उद्यत दल र त्यसका नेताहरुलाई अंकुश लगाउन सकिरहेको छैन । केही दिनअघि, एमालेका वरिष्ठ नेता माधवकुमार नेपालसम्मिलित एउटा कार्यक्रममा एक जना कार्यकर्ताले चुनाव चिन्हअंकित टिसर्ट लगाएका आधारमा नेपाललाई आयोगले २४ घन्टे स्पष्टिकरण सोधेर आचारसंहिता लागूमा कडाइ गर्न खोजेको संकेत दिएको थियो । तर, त्यसयता सत्तारुढ दलका नेताहरुले आचारसंहिता मिच्दा ध्यानाकर्षण गराउने र सामान्य स्पष्टिकरण सोधेर आफ्नो धर्म निर्वाह गर्ने काम मात्र आयोगले गरेको छ । आयोगको यस्तो क्रियाकलापले कुनै दलप्रति नरम र कुनैप्रति कडा व्यवहार अपनाइरहेको स्वतः स्पष्ट हुन्छ ।
